CELEX: 32014L0096
Language: el
Date: 2014-10-15 00:00:00
Title: Εκτελεστική οδηγiα 2014/96/ΕΕ της Επιτροπής, της 15ης Οκτωβρίου 2014 , όσον αφορά τις απαιτήσεις σχετικά με την επισήμανση, τη σφράγιση και τη συσκευασία του πολλαπλασιαστικού υλικού οπωροφόρων φυτών και των οπωροφόρων δένδρων που προορίζονται για την παραγωγή φρούτων, οι οποίες εμπίπτουν στο πεδίο εφαρμογής της οδηγίας 2008/90/ΕΚ του Συμβουλίου

16.10.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 298/12
            
         ΕΚΤΕΛΕΣΤΙΚΉ ΟΔΗΓIΑ 2014/96/ΕΕ ΤΗΣ ΕΠΙΤΡΟΠΉΣ
   της 15ης Οκτωβρίου 2014
   όσον αφορά τις απαιτήσεις σχετικά με την επισήμανση, τη σφράγιση και τη συσκευασία του πολλαπλασιαστικού υλικού οπωροφόρων φυτών και των οπωροφόρων δένδρων που προορίζονται για την παραγωγή φρούτων, οι οποίες εμπίπτουν στο πεδίο εφαρμογής της οδηγίας 2008/90/ΕΚ του Συμβουλίου
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2008/90/ΕΚ του Συμβουλίου, της 28ης Σεπτεμβρίου 1992, για την εμπορία του πολλαπλασιαστικού υλικού οπωροφόρων φυτών και των οπωροφόρων δένδρων που προορίζονται για την παραγωγή φρούτων (1), και ιδίως το άρθρο 9 παράγραφος 1,
   Εκτιμώντας τα ακόλουθα:
   
               (1)
            
            
               Είναι σκόπιμο να θεσπιστούν απαιτήσεις σχετικά με την επισήμανση, τη σφράγιση και τη συσκευασία του πολλαπλασιαστικού υλικού οπωροφόρων φυτών και των οπωροφόρων δένδρων που προορίζονται για την παραγωγή φρούτων, ώστε να εξασφαλίζεται ότι η εμπορία πραγματοποιείται σύμφωνα με την οδηγία 2008/90/ΕΚ.
            
         
               (2)
            
            
               Όσον αφορά το πολλαπλασιαστικό υλικό των οπωροφόρων φυτών που έχει πιστοποιηθεί επισήμως ως προβασικό, βασικό ή πιστοποιημένο υλικό και τα οπωροφόρα δένδρα που έχουν πιστοποιηθεί επισήμως ως πιστοποιημένο υλικό, είναι αναγκαίο να προβλεφθούν απαιτήσεις σχετικά με τη σφράγιση και τη συσκευασία.
            
         
               (3)
            
            
               Το προβασικό, το βασικό ή το πιστοποιημένο υλικό θα πρέπει να διατίθενται στην αγορά συνοδευόμενα από ετικέτα η οποία να πληροί ορισμένες προϋποθέσεις. Η ετικέτα αυτή πρέπει να συντάσσεται και να τοποθετείται από την αρμόδια επίσημη υπηρεσία. Τα κράτη μέλη θα πρέπει να έχουν τη δυνατότητα να ορίζουν ότι η αρμόδια επίσημη υπηρεσία μπορεί να επιτρέπει στον προμηθευτή να συντάσσει και να τοποθετεί την ετικέτα υπό την επίβλεψή της. Σε κάθε περίπτωση, ο σχεδιασμός της ετικέτας θα πρέπει να καθορίζεται από την αρμόδια επίσημη υπηρεσία, σύμφωνα με τις απαιτήσεις της παρούσας οδηγίας.
            
         
               (4)
            
            
               Για να επιτρέπεται η κοινή εμπορία παρτίδων διαφορετικών ποικιλιών ή τύπων προβασικού, βασικού ή πιστοποιημένου υλικού, τα κράτη μέλη θα πρέπει να έχουν το δικαίωμα να προβλέπουν συνοδευτικό έγγραφο το οποίο θα συμπληρώνει την ετικέτα, ώστε να διευκολύνεται η ενημέρωση των χρηστών και να βελτιώνονται η ιχνηλασιμότητα και οι έλεγχοι των παρτίδων σε όλα τα στάδια της εμπορίας. Το έγγραφο αυτό θα πρέπει να καταρτίζεται από την αρμόδια επίσημη υπηρεσία ή από τον οικείο προμηθευτή υπό την επίβλεψη της αρμόδια επίσημης υπηρεσίας.
            
         
               (5)
            
            
               Για την εμπορία υλικού CAC (Conformitas Agragria Communitatis) θα πρέπει να απαιτείται έγγραφο το οποίο να συντάσσεται από τον προμηθευτή.
            
         
               (6)
            
            
               Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής πολλαπλασιαστικού υλικού και φυτών οπωροφόρων γενών και ειδών,
            
         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Απαιτήσεις σχετικά με την επισήμανση, τη σφράγιση και τη συσκευασία
   Τα κράτη μέλη εξασφαλίζουν ότι τόσο το πολλαπλασιαστικό υλικό των οπωροφόρων φυτών (στο εξής «πολλαπλασιαστικό υλικό») που έχει πιστοποιηθεί επισήμως ως προβασικό, βασικό ή πιστοποιημένο υλικό, όσο και τα οπωροφόρα δένδρα που προορίζονται για την παραγωγή φρούτων (στο εξής «οπωροφόρα δένδρα») που έχουν πιστοποιηθεί επισήμως ως πιστοποιημένο υλικό διατίθενται στην αγορά μόνο εάν συμμορφώνονται με τις απαιτήσεις σχετικά με την επισήμανση, τη σφράγιση και τη συσκευασία που καθορίζονται στα άρθρα 2 και 4. Το συνοδευτικό έγγραφο που προβλέπεται στο άρθρο 3 μπορεί, κατά περίπτωση, να χρησιμοποιείται συμπληρωματικά προς την επισήμανση.
   Τα κράτη μέλη μεριμνούν ώστε το πολλαπλασιαστικό υλικό και τα οπωροφόρα δένδρα που χαρακτηρίζονται ως υλικό CAC (Conformitas Agragria Communitatis) να διατίθενται στην αγορά μόνο εάν συμμορφώνονται με τις απαιτήσεις για το έγγραφο του προμηθευτή που προβλέπεται στο άρθρο 5.
   Άρθρο 2
   Επισήμανση του προβασικού, του βασικού ή του πιστοποιημένου υλικού
   1.   Τα κράτη μέλη εξασφαλίζουν ότι, για το προβασικό, το βασικό ή το πιστοποιημένο υλικό, η αρμόδια επίσημη υπηρεσία συντάσσει και τοποθετεί στα φυτά ή στα μέρη φυτών που διατίθενται στο εμπόριο ως πολλαπλασιαστικό υλικό ή ως οπωροφόρα δένδρα ετικέτα η οποία συμμορφώνεται με τις παραγράφους 2 έως 5. Τα κράτη μέλη δύνανται να προβλέπουν ότι η αρμόδια επίσημη υπηρεσία μπορεί να επιτρέπει στον προμηθευτή να συντάσσει και να τοποθετεί την ετικέτα υπό την επίβλεψή της. Ο σχεδιασμός της ετικέτας καθορίζεται από την αρμόδια επίσημη υπηρεσία σύμφωνα με τις παραγράφους 2, 3 και 4.
   Το πολλαπλασιαστικό υλικό ή τα οπωροφόρα δένδρα που ανήκουν στην ίδια παρτίδα μπορούν να διατίθενται στην αγορά συνοδευόμενα από μία και μόνη ετικέτα, όταν το εν λόγω υλικό ή τα εν λόγω δένδρα τοποθετούνται στην ίδια συσκευασία, δέμα ή περιέκτη και η ετικέτα αυτή τοποθετείται σύμφωνα με την παράγραφο 5 δεύτερο εδάφιο.
   Τα κράτη μέλη μπορούν να ορίζουν ότι κάθε οπωροφόρο δένδρο ηλικίας ενός έτους ή άνω πρέπει να φέρει χωριστή επισήμανση. Στην περίπτωση αυτή, η επισήμανση μπορεί να πραγματοποιηθεί στον αγρό πριν ή κατά τη διάρκεια της εκρίζωσης ή σε μεταγενέστερο στάδιο. Όταν η επισήμανση πραγματοποιείται σε μεταγενέστερο στάδιο, τα φυτά της ίδιας παρτίδας εκριζώνονται ταυτόχρονα και διατηρούνται χωριστά από τις άλλες παρτίδες σε επισημασμένους περιέκτες έως ότου τα εν λόγω φυτά επισημανθούν.
   2.   Η ετικέτα περιλαμβάνει τα ακόλουθα στοιχεία:
   
               α)
            
            
               την ένδειξη «κανόνες και πρότυπα της ΕΕ»·
            
         
               β)
            
            
               το κράτος μέλος επισήμανσης ή τον αντίστοιχο κωδικό·
            
         
               γ)
            
            
               την αρμόδια επίσημη υπηρεσία ή τον αντίστοιχο κωδικό·
            
         
               δ)
            
            
               το ονοματεπώνυμο του προμηθευτή ή τον αριθμό/κωδικό εγγραφής του σε μητρώο που χορηγείται από την αρμόδια επίσημη υπηρεσία·
            
         
               ε)
            
            
               τον αριθμό αναφοράς της συσκευασίας ή του δέματος, τον ατομικό αύξοντα αριθμό, τον αριθμό εβδομάδας ή τον αριθμό παρτίδας·
            
         
               στ)
            
            
               τη βοτανική ονομασία·
            
         
               ζ)
            
            
               την κατηγορία και, για το βασικό υλικό, και τον αριθμό γενιάς·
            
         
               η)
            
            
               την ονομασία της ποικιλίας και, κατά περίπτωση, του κλώνου. Στην περίπτωση έρριζων υποκειμένων που δεν ανήκουν σε ποικιλία, στην ετικέτα περιλαμβάνεται η ονομασία του είδους ή του σχετικού διαειδικού υβριδίου. Για τα εμβολιασμένα οπωροφόρα δένδρα αυτά τα στοιχεία πρέπει να παρέχονται για το έρριζο υποκείμενο και για το εμβόλιο. Όσον αφορά τις ποικιλίες για τις οποίες εκκρεμεί αίτηση επίσημης καταχώρισης ή δικαιώματος επί φυτικής ποικιλίας, τα στοιχεία αυτά περιλαμβάνουν τις εξής ενδείξεις: «προτεινόμενη ονομασία» και «εκκρεμούσα αίτηση»·
            
         
               θ)
            
            
               την ένδειξη «ποικιλία με επίσημα αναγνωρισμένη περιγραφή», ανάλογα με την περίπτωση·
            
         
               ι)
            
            
               την ποσότητα·
            
         
               ια)
            
            
               τη χώρα παραγωγής και τον αντίστοιχο κωδικό, εάν διαφέρει από το κράτος μέλος επισήμανσης·
            
         
               ιβ)
            
            
               το έτος έκδοσης·
            
         
               ιγ)
            
            
               το έτος έκδοσης της αρχικής ετικέτας, σε περίπτωση που αυτή αντικαθίσταται από άλλη ετικέτα.
            
         3.   Η ετικέτα τυπώνεται ανεξίτηλα σε μία από τις επίσημες γλώσσες της Ένωσης, με ευδιάκριτους και ευανάγνωστους χαρακτήρες.
   4.   Εάν χρησιμοποιείται έγχρωμη ετικέτα για οποιαδήποτε κατηγορία φυτών ή μέρη φυτών, το χρώμα της ετικέτας είναι:
   
               α)
            
            
               λευκό με μωβ διαγώνια γραμμή για το προβασικό υλικό·
            
         
               β)
            
            
               λευκό για το βασικό υλικό·
            
         
               γ)
            
            
               μπλε για το πιστοποιημένο υλικό.
            
         5.   Η ετικέτα τοποθετείται στα φυτά ή τα μέρη φυτών που πρόκειται να διατεθούν στην αγορά ως πολλαπλασιαστικό υλικό ή οπωροφόρα δένδρα. Αν τα εν λόγω φυτά ή μέρη φυτών πρόκειται να διατεθούν στην αγορά σε συσκευασία, δέμα ή περιέκτη, η ετικέτα τοποθετείται στην εν λόγω συσκευασία, δέμα ή περιέκτη.
   Όταν, σύμφωνα με την παράγραφο 1 δεύτερο εδάφιο, το πολλαπλασιαστικό υλικό ή τα οπωροφόρα δένδρα διατίθενται στην αγορά με μία και μόνη ετικέτα, η ετικέτα τοποθετείται στη συσκευασία, το δέμα ή τον περιέκτη που περιέχουν το εν λόγω πολλαπλασιαστικό υλικό ή τα εν λόγω οπωροφόρα δένδρα.
   Άρθρο 3
   Συνοδευτικό έγγραφο για το προβασικό, το βασικό ή το πιστοποιημένο υλικό
   1.   Τα κράτη μέλη δύνανται να ορίζουν ότι, για παρτίδες διαφορετικών ποικιλιών ή τύπων προβασικού, βασικού ή πιστοποιημένου υλικού που θα αποτελέσουν αντικείμενο κοινής εμπορίας, μπορεί να υποβάλλεται συνοδευτικό έγγραφο από την αρμόδια επίσημη υπηρεσία, ή από τον οικείο προμηθευτή υπό την επίβλεψη της εν λόγω υπηρεσίας, το οποίο θα συμπληρώνει την ετικέτα που αναφέρεται στο άρθρο 2.
   2.   Το συνοδευτικό έγγραφο πληροί τις ακόλουθες απαιτήσεις:
   
               α)
            
            
               περιλαμβάνει τα στοιχεία που καθορίζονται στο άρθρο 2 παράγραφος 2, όπως αναγράφονται στην αντίστοιχη ετικέτα·
            
         
               β)
            
            
               συντάσσεται σε μία από τις επίσημες γλώσσες της Ένωσης·
            
         
               γ)
            
            
               εκδίδεται τουλάχιστον εις διπλούν (προμηθευτής και παραλήπτης)·
            
         
               δ)
            
            
               συνοδεύει το υλικό από τον τόπο του προμηθευτή στον τόπο του παραλήπτη·
            
         
               ε)
            
            
               περιλαμβάνει το ονοματεπώνυμο και τη διεύθυνση του παραλήπτη·
            
         
               στ)
            
            
               αναγράφει την ημερομηνία έκδοσης του εγγράφου·
            
         
               ζ)
            
            
               περιλαμβάνει, κατά περίπτωση, συμπληρωματικές πληροφορίες σχετικά με τις οικείες παρτίδες.
            
         3.   Εάν οι πληροφορίες του συνοδευτικού εγγράφου έρχονται σε αντίθεση με τις πληροφορίες της ετικέτας του άρθρου 2, υπερισχύουν οι πληροφορίες της ετικέτας.
   Άρθρο 4
   Απαιτήσεις σχετικά με τη σφράγιση και τη συσκευασία όσον αφορά το προβασικό, το βασικό ή το πιστοποιημένο υλικό
   1.   Τα κράτη μέλη εξασφαλίζουν ότι, όταν το προβασικό, το βασικό ή το πιστοποιημένο υλικό διατίθενται στην αφορά σε παρτίδες των δύο ή περισσότερων φυτών ή μερών φυτών, οι παρτίδες αυτές είναι επαρκώς ομοιογενείς.
   Τα φυτά ή τα μέρη φυτών που αποτελούν τις εν λόγω παρτίδες πληρούν τις απαιτήσεις του στοιχείου α) ή του στοιχείου β):
   
               α)
            
            
               τα φυτά ή τα μέρη των φυτών είναι σε σφραγισμένη συσκευασία ή σφραγισμένο περιέκτη, όπως ορίζεται στην παράγραφο 2· ή
            
         
               β)
            
            
               τα φυτά ή τα μέρη των φυτών αποτελούν τμήμα σφραγισμένου δέματος, όπως ορίζεται στην παράγραφο 2.
            
         2.   Για τους σκοπούς της παρούσας οδηγίας, με τον όρο «σφράγιση» νοείται, σε περίπτωση συσκευασίας ή περιέκτη, το κλείσιμο κατά τέτοιον τρόπο ώστε να μην μπορεί να ανοιχτεί χωρίς να καταστραφεί το πώμα, σε περίπτωση δέματος, το δέσιμο κατά τέτοιον τρόπο ώστε τα φυτά ή τα μέρη φυτών που αποτελούν τμήμα του δέματος να μην μπορούν να διαχωριστούν χωρίς να καταστραφεί το δέσιμο ή τα δεσίματα. Η συσκευασία, το δέμα ή ο περιέκτης επισημαίνονται κατά τρόπο που η αφαίρεση της ετικέτας να τα καθιστά άκυρα.
   Άρθρο 5
   Έγγραφο του προμηθευτή για υλικό CAC
   1.   Τα κράτη μέλη εξασφαλίζουν ότι το υλικό CAC διατίθεται στην αγορά με έγγραφο που συντάσσεται από τον προμηθευτή και συμμορφώνεται με τις παραγράφους 2 και 3 (στο εξής «το έγγραφο του προμηθευτή»).
   Τα κράτη μέλη διασφαλίζουν ότι το έγγραφο του προμηθευτή δεν μοιάζει με την ετικέτα που αναφέρεται στο άρθρο 2 ή με το συνοδευτικό έγγραφο που αναφέρεται στο άρθρο 3, ώστε να αποφεύγεται τυχόν σύγχυση μεταξύ του εγγράφου του προμηθευτή και των δύο αυτών εγγράφων.
   2.   Το έγγραφο του προμηθευτή περιέχει τουλάχιστον τις ακόλουθες πληροφορίες:
   
               α)
            
            
               την ένδειξη «κανόνες και πρότυπα της ΕΕ»·
            
         
               β)
            
            
               το κράτος μέλος όπου συντάχθηκε το έγγραφο του προμηθευτή, ή τον αντίστοιχο κωδικό·
            
         
               γ)
            
            
               την αρμόδια επίσημη υπηρεσία ή τον αντίστοιχο κωδικό·
            
         
               δ)
            
            
               το ονοματεπώνυμο του προμηθευτή ή τον αριθμό/κωδικό εγγραφής του σε μητρώο που χορηγείται από την αρμόδια επίσημη υπηρεσία·
            
         
               ε)
            
            
               τον ατομικό αύξοντα αριθμό, τον αριθμό εβδομάδας ή τον αριθμό παρτίδας·
            
         
               στ)
            
            
               τη βοτανική ονομασία·
            
         
               ζ)
            
            
               το υλικό CAC·
            
         
               η)
            
            
               την ονομασία της ποικιλίας και, κατά περίπτωση, του κλώνου. Στην περίπτωση έρριζων υποκειμένων που δεν ανήκουν σε ποικιλία, στην ετικέτα περιλαμβάνεται η ονομασία του είδους ή του σχετικού διαειδικού υβριδίου. Για τα εμβολιασμένα οπωροφόρα δένδρα αυτά τα στοιχεία πρέπει να παρέχονται για το έρριζο υποκείμενο και για το εμβόλιο. Όσον αφορά τις ποικιλίες για τις οποίες εκκρεμεί αίτηση επίσημης καταχώρισης ή δικαιώματος επί φυτικής ποικιλίας, τα στοιχεία αυτά περιλαμβάνουν τις εξής ενδείξεις: «προτεινόμενη ονομασία» και «εκκρεμούσα αίτηση»·
            
         
               θ)
            
            
               την ποσότητα·
            
         
               ι)
            
            
               τη χώρα παραγωγής και τον αντίστοιχο κωδικό, εάν διαφέρει από το κράτος μέλος στο οποίο συντάχθηκε το έγγραφο του προμηθευτή·
            
         
               ια)
            
            
               την ημερομηνία έκδοσης του εγγράφου.
            
         3.   Το έγγραφο του προμηθευτή τυπώνεται ανεξίτηλα σε μία από τις επίσημες γλώσσες της Ένωσης, με ευδιάκριτους και ευανάγνωστους χαρακτήρες.
   Άρθρο 6
   Μεταφορά στο εσωτερικό δίκαιο
   1.   Τα κράτη μέλη θεσπίζουν και δημοσιεύουν, το αργότερο έως τις 31 Δεκεμβρίου 2016, τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία. Κοινοποιούν αμέσως στην Επιτροπή το κείμενο των εν λόγω διατάξεων.
   Εφαρμόζουν τις διατάξεις αυτές από την 1η Ιανουαρίου 2017.
   Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.
   2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
   Άρθρο 7
   Ρήτρα επανεξέτασης
   Η Επιτροπή επανεξετάζει το άρθρο 2 παράγραφος 4 έως την 1η Ιανουαρίου 2019.
   Άρθρο 8
   Έναρξη ισχύος
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 9
   Αποδέκτες
   Η παρούσα οδηγία απευθύνεται στα κράτη μέλη.
   
      Βρυξέλλες, 15 Οκτωβρίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 267 της 8.10.2008, σ. 8.